Správa zo zahraničnej pracovnej cesty
1. Účastník ZPC: 
Mgr. Robert Ondrejkovič, Sekcia informatiky MŠVVaŠ SR, EN a RU aktívne

2. Zahraničná pracovná cesta:

Štát:	Portugalsko
Mesto:	Lisabon
Vykonaná v dňoch:	7. – 9. mája 2012
Prijímajúca organizácia:	EUN
Účel cesty:	projekt eQNet 
Spôsob financovania:	MŠVVŠ SR

3. Rámcový program pobytu:
7. 5. 2012 a 9. 5. 2012: cesta do/z Lisabonu
8. 5. 2012: pracovné stretnutia

4. Stručný priebeh rokovaní, resp.  študijného pobytu:

Na 8. mája 2012 zvolala inštitúcia EUN (Európska školská sieť) stretnutie k projektu eQNet, ktorému sa po odchode bývalej kolegyne venujem. Hlavnou úlohou zvolaného stretnutia bolo dohodnúť sa na náplni III., t.j. poslednej, etapy projektu eQnet, ktorá sa má skončiť 30. septembra 2012. Vzhľadom na skutočnosť, že v projekte boli ešte z obdobia ( t.j. predtým ako som projekt prevzal) neuzavreté povinnosti – využil som príležitosť stretnutia a dohodol si osobné stretnutie so zodpovednou manažérkou p. Elenou Shulman.

Dňa 8. mája v  dopoludňajších hodinách prebehlo dohodnuté stretnutie s p. Elenou Shulman, ktorá je zodpovedným projektovým manažérom pre projekt eQNet. Bolo potrebné vyriešiť niektoré záležitosti, ktoré a týkali predchádzajúceho obdobia, ktoré spravoval predchádzajúci zodpovedný manažér za Slovensko, t.j. neodovzdané podklady za obdobie od 1. marca 2011 za II. fázu implementácie projektu. Uvedené podklady nebolo možné nikde po odchode zodpovedného manažéra na SI nájsť, a tak požadované podklady, ktoré bolo potrebné odovzdať do EUN, boli vyhľadané v predchádzajúcich týždňoch s pomocou súčasnej účtovníčky projektu p. Šandorovej (išlo najmä o účtovné podklady pre účtovníčku EUN) v inej agende ako po predchádzajúcom manažérovi -  ide o túto dokumentáciu:
1.)	podklady o vyplatení odmeny za prácu na projekte pre učiteľov (posledné v januári tohto roka),
2.)	 podklady o vyplatení odmien manažérom zodpovedným za implementáciu projektu na Slovensku,
3.)	potvrdenia o platbe za letenky na stretnutia eQNetu, ústrižky za celé obdobie až do konca minulého roka.
Podklady (niekoľko desiatok strán podkladov), ich obsah a oprávnenosť, som si s p. Shulman prešiel - pani Shulman predbežne potvrdila, že ide o oprávnené náklady v zmysle zadania projektu, s tým že prisľúbila odovzdanie podkladov účtovníčke v EUN. Pochválila novozostavený tím za zabezpečenie požadovaných podkladov. Osobitne sa poďakovala p. GR Šiagimu za jeho podporu.
 
Vzájomne sme sa dohodli, že všetky náklady budeme v budúcnosti konzultovať s p. Shulman, aby sme predišli riziku neoprávnených (teda následne nepreplatených) nákladov. Domnievam sa, že stretnutie plne splnilo svoj účel, vo všetkých aspektoch, ktoré nebolo možné vybaviť telefonicky alebo e-mailom. P. Shulman prisľúbila, že preverí rozdiel v účtovaní, kde máme minuté oveľa menej, než ako tvrdí účtovníčka z EUN. Prostriedky by tak bolo možné využiť v poslednej etape.

V poobedných hodinách prebiehalo koordinačné stretnutie skupiny, na ktorom prednášala p. Shulman, a ktoré sa pokúsim v krátkosti opísať:
K téme financovania hneď na začiatok zdôraznila vo všeobecnosti všetkým účastníkom, aby si každý odkladal všetky podklady o aktivitách týkajúcich sa projektu, aby tieto bolo možné vydokladovať, a následne dať prefinancovať. Z finančného hľadiska tiež poukázala na potrebu kontroly, či sú (nie sú) vyčerpané všetky prostriedky – čo je nevyhnutným predpokladom zistenia, či má projekt finančné krytie.
Vo veci III. etapy projektu, t.j. propagácie/šírenia informácií o projekte je možné z určených prostriedkov organizovať semináre alebo prednášky, ale len do 30. septembra 2012(!). Všetky prostriedky neminuté do tohto obdobia je národný zástupca povinný vrátiť.
Bola tiež prebraná možnosť vytvárania národných verzií stránok http://www.klascement.net/ a http://lreforschools.eun.org. Ako som si preveril, preklady stránok nie sú zaradené do oprávnených nákladov, takže nezostáva, len ponechať na ochote kolegov, či vytvoria slovenskú verziu k čomu samozrejme nemožno nikoho nútiť.
Zo strany kolegyne z Talianska vyšiel nápad na tvorbu dotazníkov k projektu. Pôvodne mali byť do neho zahrnutí len talianski kolegovia. Po požiadavke švédskeho kolegu a mňa sa nám to podarilo rozšíriť, a tak slovenský respondent bude pri tvorbe dotazníku tiež prítomný.
Stretnutie splnilo svoj účel – boli na ňom zadefinované rámce pre poslednú etapu projektu eQNet, ktoré pre mňa ako nováčika na projekte majú veľkú hodnotu. 

5. Odporúčané závery:
V texte. 

6.   Prehľad prinesenej dokumentácie a miesto jej uloženia
Cely program stretnutia je na požiadanie k dispozícii na SI.

7.   Osobitne vyhodnotený očakávaný prínos ZPC
Zabezpečenie nových informácii o implementácii poslednej etapy projektu – osobitne bolo pre mňa stretnutie prínosné vzhľadom na skutočnosť, že som ako nováčik „naskočil do rozbehnutého vlaku“. Osobné stretnutie so zodpovedným projektovým manažérom p. Shulman, s ktorou boli záležitosti, ktoré vedela k projektu okamžite zodpovedať (okrem finančných záležitostí, ktoré ma na starosti iná osoba) predkonzultované + bol predkonzultovaný ďalší postup pri riešení restov po predchádzajúcom projektovom manažérovi za SR.

8.    Prínos účastníka pre riešenie problémov a presadzovanie záujmov SR
Stretnutia pomohli v ďalšom postupe vo veci projektu.

9.    Spôsob zverejnenia výsledkov ZPC, prenos získaných informácií
Zverejnenie na internete nie je relevantné. Stretnutia sa totiž zaoberali konkrétnymi úlohami potrebnými pre riešenie projektu, nie obsahom projektu.
Správu vypracoval: Mgr. Robert Ondrejkovič

Dátum: 22. 5 . 2012

Správu schválil: Ing. Ivan Šiagi